**NOTĂ INFORMATIVĂ**

**La proiectul Hotărîrii Guvernului cu privire la aprobarea semnării Deciziei Comitetului de asociere Republica Moldova – Uniunea Europeană reunit în configurația comerț privind întocmirea listei de arbitri menționate la articolul 404 alineatul (1) din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora,**

**pe de altă parte.**

**Aspecte generale.** Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte a fost semnat la 27 iunie 2014. Parlamentul Republicii Moldova l-a ratificat prin Legea nr. 112 din 2 iulie 2014 și începînd cu 1 septembrie 2014 se aplică cu titlu provizoriu, astfel cum prevede articolul 464 alineatul (3) din prezentul Acord de Asociere.

Primordial, Acordul de Asociere prevede crearea unei zone de liber schimb aprofundat și cuprinzător (DCFTA), așa cum stipulează Titlul V ‟Comerț și aspecte legate de comerț”, care vizează dezvoltarea potențialului economic al Republicii Moldova prin intermediul consolidării relațiilor comerciale, prin integrarea treptată în cadrul pieței interne a UE, precum și prin intermediul aproprierii legislației naționale de cea comunitară.

Comunicăm că, la moment nu există un act normativ care să stabilească mecanismul de coordonare și aprobarea pe plan național a proiectelor de decizii ale organelor de asociere, prin urmare, se consideră oportun ca proiectul dat să fie aprobat de către Guvern.

În context, se elaborează proiectul Hotărîrii de Guvern cu privire la aprobarea semnării Deciziei Comitetului de asociere RM-UE reunit în configurația comerț ce prevede întocmirea listei de arbitri menționate la articolul 404 alineatul (1) din Acordul de Asociere RM-UE, care derivă din angajamentele asumate în Titlul V ‟Comerț și aspecte legate de comerț”.

**Condițiile ce au impus elaborarea proiectului.** Prezentul proiect este elaborat întru executarea prevederilor art.2 din Legea nr. 112 din 2 iulie 2014 privind ratificarea Acordului de Asociere între Republica Moldova-Uniunea Europeană.

**Impactul proiectului.** Avînd ca scop implementarea eficientă și în termeni rezonabili a angajamentelor ce derivă din Acord, este necesară întocmirea si agrearea unei liste, astfel cum se menționează la articolul 404 alineatul (1) din Acordul de Asociere RM-UE, cu cel puțin 15 persoane care doresc și sunt în măsura să fie arbitri. Arbitrul va avea sarcina de a asigura evitarea sau soluționarea oricărui diferend apărut între părți referitor la interpretarea și aplicarea prevederilor Titlului V din AA/DCFTA, pentru a agrea, dacă este posibil o soluție convenită de comun acord. La fel, misiunea arbitrului vizează medierea oricărei măsuri care afectează negativ comerțul dintre parți. De asemenea, în temeiul art.404, alin.(2) din Acord, Republica Moldova are obligația de a desemna arbitri care corespund criteriilor obligatorii înaintate față de aceștia, precum cunoștințe de specialitate și experiență în drept și comerț internațional. Arbitri trebuie să fie independenți, să își exercite atribuțiile în nume propriu, să nu accepte instrucțiuni din partea niciunei organizații și a niciunui guvern, să nu fie afiliați guvernului și să respecte Codul de conduită prevăzut în Anexa XXXIV la prezentul acord.

**Aspectul economic și social.** Proiectul Deciziei privind întocmirea listei de arbitri menționate la articolul 404 alineatul (1) din Acordul de Asociere RM-UE nu conține prevederi care ar avea repercusiuni negative asupra economiei RM. Dimpotrivă, părțile vor asigura soluționarea oricărui litigiu comercial survenit în mod neprevăzut cu suportul arbitrilor și vor conveni asupra agreării unei soluții de comun acord, consolidînd în acest fel relațiile economice bilaterale prin menținerea unui dialog constructiv. De asemenea, proiectul nu produce impact negativ asupra unor anumitor grupuri ale societăţii, culturii, precum şi asupra dezvoltării umane.

**Argumentarea și gradul compatibilității proiectului de act normativ cu reglementările legislației comunitare.** Prezentul Proiectnu conține prevederi contradictorii Constituției Republicii Moldova, legislației comunitare, precum și altor angajamente ale Republicii Moldova asumate la nivel internațional și regional. Totodată, proiectul nominalizat nu necesită adoptarea unor acte normative noi în vederea implementării eficiente a prevederilor acestuia.

**Aspectul instituțional și organizatoric**. În temeiul articolului 404 alineatul (1) din Acordul de Asociere RM-UE, Comitetul de asociere reunit în configurația comerț, astfel cum se prevede la articolul 438 alineatul (4) din acord, este organul responsabil de întocmirea unei liste cu cel puțin 15 persoane care sunt eligibili pentru a exercita funcția de arbitri. Drept urmare, Comitetul de asociere reunit în configurația comerț, va asigura menținerea permanentă a acestei liste, la nivelul stipulat în acord.

**Fundamentarea economică-financiară.** Proceduraîn cauză nu generează cheltuieli financiare, cu condiția respectării stricte de către părți a prevederilor acesteia.

În temeiul celor expuse, Ministerul Economiei consideră drept oportun avizarea pozitivă de către instituțiile competente a proiectului Hotărîrii Guvernului cu privire la aprobarea Deciziei Comitetului de asociere Republica Moldova – Uniunea Europeană reunit în configurația comerț, privind întocmirea listei de arbitri menționate la articolul 404 alineatul (1) din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte.

**Viceprim-ministru,**

**ministru Octavian CALMÎC**